Imtella' April 18, 2021 - Aġġornata 18 Ta' April, 2021 10:30am Tħabbret il-mewt ta' Helen McCrory, attriċi ta' fama dinjija li ħadmet fis-serje popolari Peaky Blinders u fil-films ta' Harry Potter, fost oħrajn. McCrory, li kellha 52 sena, mietet wara "battalja erojka mal-kanċer", skont żewġha Damian Lewis, li huwa wkoll attur. Qal li McCrory mietet bħal ma għexet… mingħajr biżgħa. Bosta ddeskrivew il-ħila ta' McCrory li tinterpreta rwoli differenti u li tagħti l-ħajja lil emozzjonijiet u aspetti varji tal-kundizzjoni umana. L-arja misterjuża tagħha spiss kienet twassalha biex tinterpreta karattri enigmatiċi jew 'ħżiena'. F'Peaky Blinders McCrory interpetat wieħed mill-iktar rwoli importanti; dak ta' Polly Gray, li kienet il-pedament tal-familja Shelby, waqt li f'Harry Potter ħadmet il-parti ta' omm Draco Malfoy. Is-sena li għaddiet McCrory u żewġha ġabru 'l fuq minn £1 miljun biex il-ħaddiema tas-saħħa jingħataw ikel minn restoranti waqt li kienu qed jissieltu mal-pandemija.